Vendrédi

Vendrédi ( vendrédi , venderdi,  vãdrëdi)  est un jour d'la s'maine. Ch'est l'drein jour dé travas pouor les cheins tchi travâlent dans l's offices et l'drein jour d'vant l'weekend. Y'a d's offices tch'ont prîns la couôteunme s'lon tchi l's emplyiés lus habil'yent pus înformellement l'Vendrédi. Dans des mannifactuthes et sus des chantchièrs nou soulait r'chéver ses gages lé Vendrédi à la fîn du travas - lé Vendrédi au sé 'tait don eune séthée d'ji.

Les Musulmans gardent lé Vendrédi coumme la journé d'priéthe. Au couochant l'Vendrédi, ch'est lé c'menchement du sabbat Juis. Les Catholiques soulaient strictément r'nonchi la viande lé Vendrédi et mangi du paîsson, mais v'là tch'est eune couôteunme tch'est pustôt horte au jour d'aniet.

Lé nom du jour veint d'la déêsse Romaine Vênus. 

En génétha, nou crait qu'lé Vendrédi n'est pon un jour chanceux - un Vendrédi l'treize est s'posé d'êt' partitchuliéthement malheutheux.

Lé Vendrédi Saint, ou Vendrédi B'nêt, est l'jour d'la crucifixion du Christ, lé Vendrédi d'vant Pâques.

S'lon la crianche lé Vendrédi est l'jour des chorchièrs, ou l'jour du sabbat. Les chorchièrs 'taient mênommés les gens du Vendrédi.

 Ditons 
 nièr coumme lé Vendrédi
 Tel Vendrédi, tel Dînmanche
 La s'maine des trais Jeudis tchi n'a pon d'Vendrédis